o ukrepih v pristojnosti Komisije, ki jih Komisija lahko sprejme, ko v skladu z Uredbo Evropskega parlamenta in Sveta o zaščiti Unije in njenih držav članic pred gospodarsko prisilo tretjih držav določi, da Unija sprejme ukrep za odziv na ukrepe gospodarske prisile tretjih držav

Da tretje države ne bi prisilile Unije ali države članice k sprejetju določene politične odločitve, Uredba Evropskega parlamenta in Sveta o zaščiti Unije in njenih držav članic pred gospodarsko prisilo tretjih držav (v nadaljnjem besedilu: Uredba) določa sklop možnih odzivov Unije na ukrep gospodarske prisile tretje države .

Uredba določa postopek v več korakih, da bi zadevno tretjo državo, preden bi Komisija sprejela protiukrep, odvrnili od ohranitve ukrepa gospodarske prisile. Postopek se začne s proučitvijo ukrepa tretje države, ki ji sledita ugotovitev obstoja gospodarske prisile in poskus sodelovanja z zadevno tretjo državo. Ko je Komisija ugotovila obstoj prisile, vendar sodelovanje s tretjo državo ni privedlo do prenehanja ukrepa gospodarske prisile in povračila škode, povzročene Uniji ali državi članici, se lahko Komisija odzove s sprejetjem izvedbenega akta, v katerem določi, da je treba sprejeti ukrep Unije za odziv. V Uredbi je opredeljenih več možnih ukrepov Unije za odziv. Za zagotovitev, da ima Unija na voljo čim širši nabor ukrepov za odziv na ukrepe gospodarske prisile tretjih držav, lahko Komisija sprejme tudi ukrepe, ki niso navedeni v Uredbi in spadajo v pristojnost Komisije. Vsak tak ukrep Komisije bi moral biti usklajen in skladen z ukrepi iz Uredbe.

Komisija ima posebna pooblastila v zvezi z dodeljevanjem finančnih sredstev Unije. Tako lahko ukrepa v zvezi s financiranjem Unije za tretje države, ki uporabljajo ukrepe gospodarske prisile, ali za osebe, imenovane v skladu z Uredbo. V ta namen lahko v skladu s pravili in postopki v okviru ustreznih instrumentov financiranja Unije, skupaj z morebitnimi ukrepi Unije za odziv, navedenimi v Uredbi, prouči možnost uporabe katerega koli od naslednjih ukrepov, ki bi učinkovito spodbudili prenehanje ukrepov gospodarske prisile, kadar se v skladu z Uredbo ugotovi, da bi bilo treba sprejeti ukrepe Unije za odziv:

·Komisija bo proučila možnost, da ne sprejme novih finančnih obveznosti Unije za programe ali sklade pod pogoji ustreznega postopka za izvrševanje proračuna;

·Komisija bo proučila možnost, da nasprotuje novim operacijam financiranja, če je to dovoljeno v skladu s sporazumom med Unijo, ki jo zastopa Komisija, in subjektom, ki mu je zaupano posredno upravljanje programa;

·Komisija bo proučila možnost, da ne predlaga nove makrofinančne pomoči zadevni tretji državi v skladu s členi 209, 212 in 213 Pogodbe o delovanju Evropske unije ter začasno prekine ali ukine izplačila za tekoče operacije v skladu z veljavnimi sporazumi;

·Komisija bo proučila možnost, da začasno prekine ali ukine, kjer je to dovoljeno, vse sporazume o prispevkih ali jamstvih med Komisijo v imenu Unije in pooblaščenimi subjekti, ki se nanašajo na zadevno tretjo državo ali določeno osebo;

·Komisija bo proučila možnost, da začasno prekine vse ustrezne ukrepe, vključno z začasno prekinitvijo izvajanja ukrepov, financiranih na podlagi Uredbe (EU) 2021/947 Evropskega parlamenta in Sveta z dne 9. junija 2021 o vzpostavitvi Instrumenta za sosedstvo ter razvojno in mednarodno sodelovanje – Globalna Evropa , ali na podlagi Uredbe (EU) 2021/1529 Evropskega parlamenta in Sveta z dne 15. septembra 2021 o vzpostavitvi instrumenta za predpristopno pomoč (IPA III) ali instrumentov, ki ju bodo nasledili .

Pod enakimi pogoji lahko Komisija sprejme naslednje ukrepe v zvezi s financiranjem s strani Evropske investicijske banke ali Evropske banke za obnovo in razvoj:

·na podlagi člena 19 Statuta Evropske investicijske banke, ki je priložen Pogodbi o Evropski uniji in Pogodbi o delovanju Evropske unije (Protokol št. 5), bo Komisija proučila možnost, da sprejme negativna mnenja v zvezi z vlogami za financiranje, naslovljenimi na Evropsko investicijsko banko;

·Komisija bo proučila možnost, da direktorju upravnega odbora Evropske banke za obnovo in razvoj, ki zastopa Unijo, priporoči, naj glasuje proti odobritvi financiranja.